# Regnskogfondets høringsuttalelse til Meld. St. 10 (2014-2015) Muligheter for alle – menneskerettighetene som mål og middel i utenriks- og utviklingspolitikken.

Regnskogfondet takker for muligheten til å kommentere på den nye stortingsmeldingen om menneskerettigheter. Dette er en viktig melding, som inneholder svært mye bra. Regnskogfondet synes det er positivt at meldingen setter fokus på norsk menneskerettighetspolitikk, løfter fram urfolk som en særlig sårbar gruppe, og at menneskerettighetenes sentrale betydning for klima- og miljøpolitikken klart anerkjennes.

Våre kommentarer er avgrenset til to hovedområder:

1. **Behov for konkretisering av norsk innsats for urfolks rettigheter i utviklingspolitikken**

Urfolk er en sårbar og marginalisert gruppe som utsettes for diskriminering og alvorlige menneskerettighetsbrudd over hele verden. Urfolk skårer lavere enn andre befolkningsgrupper på de fleste levekårsindikatorer, som utdanning og helse. På flere kontinenter er urfolk truet med utryddelse på grunn av tap av land- og ressursrettigheter gjennom maktutøvelse fra myndigheter og andre aktører, særlig i tilknytning til naturressursutvinning. Urfolk som fordrives fra sine landområder har liten mulighet til å klare seg i den moderne verden, fordi de har en helt annen kultur, språk og verdensforståelse. I tillegg mangler de ofte ferdigheter som anses som nyttige i et økonomisk orientert samfunn. Når menneskerettigheter nå skal løftes på dagsorden, og være mål og middel i utenriks- og utviklingspolitikken, er det viktig at Norge har en gjennomtenkt og god strategi for hvordan urfolks rettigheter skal fremmes og ivaretas.

Stortingsmeldingen gir en god beskrivelse av urfolks situasjon, men er lite konkret når det gjelder hvordan Norge vil jobbe for å støtte urfolk i deres kamp for å få oppfylt sine menneskerettigheter. Meldingen sier at Norge skal være en «pådriver i internasjonale prosesser», og «arbeide for at urfolk får delta i beslutningsprosesser som angår dem både på nasjonalt og internasjonalt nivå». Dette er så overordnede prioriteringer at det er vanskelig å forstå hva Norges innsats for å styrke urfolks rettigheter i utviklingspolitikken faktisk skal bestå i. Meldingen mangler også en ambisjon om hvordan Norge skal støtte urfolk direkte, og en utdypning av sivilsamfunnets rolle i urfolks rettighetskamp.

Norge er part til ILO-konvensjon 169, som blant annet vektlegger viktigheten av at urfolk har rett til fritt og informert forhåndssamtykke (FPIC) i alle saker som kan få direkte betydning for dem. Denne plikten til å konsultere anses som en av hjørnesteinene i ILO-konvensjon 169, og konsultasjoner med berørte urfolksinteresser er ofte en forutsetning for at de øvrige bestemmelsene i konvensjonen blir gjennomført. Stortingsmeldingen sier imidlertid ingenting om at urfolk skal sikres fritt og informert forhåndssamtykke når prosjekter legges til urfolksområder. Meldingen omtaler riktignok urfolks deltakelse, men bruker formuleringer som «delta i beslutningsprosessen» og «respekt for lokalbefolkningens og urfolks rettigheter». Dette er for svake formuleringer til å sikre at urfolk har reell innvirkning. Det er viktig at regjeringen derfor har spesielt fokus på oppfyllelsen av FPIC, og at dette nøkkelbegrepet brukes spesifikt når man snakker om urfolks deltakelse.

De viktigste rettighetene i et urfolksperspektiv er retten til selvbestemmelse og den kollektive retten til land. Stortingsmeldingen fokuserer på viktigheten av privat eiendomsrett, særlig for kvinner og utsatte grupper. Imidlertid er det uklart om urfolks kollektive rett til land er inkludert under «privat eiendomsrett», og behandlingen av dette sentrale temaet er ikke tilfredsstillende. Urfolks kultur, levesett og overlevelse som folk er tett knyttet til deres territorier, og oppfyllelsen av både deres kollektive og individuelle menneskerettigheter henger derfor uløselig sammen med deres kollektive rett til land. I klima- og skogsatsingen har Norge jobbet for å styrke de kollektive rettighetene til urfolk, blant annet fordi at der urfolk og andre skogfolk får sikret sine rettigheter og har kontroll over sine territorier, beskyttes skogen langt bedre enn i andre områder. Det er viktig at Norge også innenfor øvrige deler av utviklingspolitikken jobber for å styrke urfolks kollektive rett til land, og at regjeringen vektlegger denne formen for eiendomsrett når de skal jobbe for at nasjonale myndigheter fremmer og respekterer privat eiendomsrett.

Stortingsmeldingen trekker fram beskyttelse av menneskerettighetsforkjempere som et prioritert område for Norge. Personer som arbeider med menneskerettighetsspørsmål knyttet til landrettigheter og utnyttelse av naturressurser er med rette nevnt som en spesielt utsatt gruppe. Urfolk og skogfolk over hele verden utsettes daglig for press, vold og trusler når de jobber for å sikre sine leveområder og rettigheter. Dette er godt dokumentert i en rekke ferske rapporter. Regnskogfondet oppfordrer til at Norge tar en ledende rolle for å få større fokus på disse «nye» menneskerettighetsforkjemperne. En slik ledende rolle vil samsvare godt med Norges tradisjonelt sterke fokus på urfolks rettigheter, og engasjementet for klima- og skogbevaring.

Meldingen utdyper at «urfolksperspektivet gjør seg særlig gjeldende i nordområdepolitikken, klima- og skogsatsingen og i arbeidet med menneskerettigheter og næringsliv». Norges potensielle innvirkning på urfolks livsbetingelser gjennom statseide selskapers aktiviteter, Norfund-investeringer og eierandelene i omkring 9000 selskaper gjennom Statens pensjonsfond utland (SPU) er betydelig. Likevel blir ikke urfolk spesifikt nevnt under næringslivsdelen av stortingsmeldingen. Urfolk besitter ofte landområder som er rike på ressurser, samtidig som de er utsatt for strukturell diskriminering og i de fleste land har få muligheter til å delta i beslutningsprosesser om saker som angår dem. Nå som Norge i økende omfang skal ha fokus på næringsutvikling i utviklingspolitikken, og når SPU er så tilstedeværende globalt, er det viktigere enn noensinne at Norge har fokus på å fremme og ivareta denne gruppens menneskerettigheter.

Regnskogfondet foreslår at:

* Det utvikles nye retningslinjer og en konkret handlingsplan for norsk innsats for urfolk i utviklingspolitikken. Retningslinjene som er gjeldende for Norges innsats nå, «Norsk innsats for å styrke arbeidet med urfolk i utviklingssamarbeidet», er fra 2004 og utdaterte.
* Stortinget presiserer at regjeringen skal jobbe for at urfolks rett til fritt og informert forhåndssamtykke blir respektert.
* Stortinget presiserer at anerkjennelse av kollektive landrettigheter er et sentralt element i oppfyllelsen av urfolks rettigheter, og at regjeringen må inkludere dette i sitt arbeid knyttet til eiendomsrett.
* Norge fremmer et initiativ i FN for å bedre beskyttelsen av personer som arbeider med menneskerettighetsspørsmål knyttet til landrettigheter og utnyttelse av naturressurser. Et slikt initiativ kan komme i form av et resolusjonsforslag til FNs generalforsamling, slik Norge fremmet for kvinnelige menneskerettighetsforkjempere i 2013.
* Respekt for prinsippene i ILOs konvensjon 169 om urfolk og stammefolk og FNs urfolkserklæring legges til grunn for norsk støtte til næringsutvikling og gjøres retningsgivende for norske næringslivsoperasjoner i utlandet. Norge bør så langt mulig forsikre seg om at næringslivet overholder rådende internasjonale standarder.

1. **Investeringer og menneskerettigheter**

Regjeringen har tidligere avvist at Norge har noen bindende forpliktelser knyttet til såkalt "[ekstraterritorielt ansvar](http://www.rorg.no/Artikler/3090.html)" for ivaretakelse av menneskerettigheter utenfor Norge grenser. Det skjedde etter kritikk fraFNs komité for økonomiske, sosiale og kulturelle rettigheter i forbindelse med Oljefondets investeringer. Stortingsmeldingen om menneskerettigheter tyder ikke på at regjeringen har endret syn i dette spørsmålet.

Statens pensjonsfond utland (SPU) er dessverre ikke omfattet av stortingsmeldingen. Det er betenkelig at en melding som er så omfattende og ambisiøs ikke tar opp norske investeringer gjennom SPU. Norge innvirker på menneskerettighetene over hele verden gjennom eierandeler i 9000 selskaper, gjennom det som er et av verdens største investeringsfond. Norge har et spesielt ansvar for å unngå at selskapene SPU investerer i gjennom sin virksomhet begår, eller bidrar til, brudd på menneskerettighetene. Slike investeringer undergraver mye av det positive arbeidet Norge gjør på menneskerettighetsområdet, og svekker vår internasjonale profil som menneskerettighetsforkjemper.

Regjeringens syn på utviklingen av et internasjonalt bindende instrument for menneskerettigheter og næringsliv ble utdypet på følgende måte i meldingen: "prosessen med å utvikle et slikt bindende instrument vil kunne undergrave enigheten om UNGP, som er et unikt globalt kompromiss mellom stater, det sivile samfunn og næringslivet. I likhet med andre vestlige land vil man fra norsk side derfor prioritere arbeidet med å styrke gjennomføringen av FNs veiledende prinsipper nasjonalt og internasjonalt." At Norge skal jobbe for å styrke gjennomføringen av UN Guiding Principles on Business and Human Rights samtidig som man aktivt jobber for at de skal forbli ikke-juridisk bindende, virker paradoksalt. Regnskogfondet kan ikke se at det er noen motsetning mellom å arbeide for å styrke UNGP og samtidig støtte utredningen av et juridisk bindende instrument.

Regnskogfondet foreslår at:

* Stortinget ber NBIM om å utvikle et forventingsdokument om menneskerettigheter, inkludert urfolks rettigheter, og en eierskapsstrategi for å unngå menneskerettighetsbrudd.
* Norge arbeider for å styrke UNGP, samtidig som man støtter en utredning av et internasjonalt juridisk bindende instrument for næringslivets samfunnsansvar.